Marrëveshja Kosovë-Serbi, debate në nënkomisionin e Kongresit
Pjesëmarrësit vlerësojnë marrëveshjen por janë të ndarë për efektivitetin e saj
Një nënkomision i Dhomës së Përfaqësuesve së Kongresit amerikan diskutoi dje për Kosovën dhe Serbinë, për herë të parë që kur u arrit marrëveshja e javës së kaluar mes dy vendeve. Përfaqësuesi i Departamentit të Shtetit i ftuar në seancë, shprehu optimizëm për kompromisin, por anëtarët e Kongresit dhe analistët e ftuar shprehën mendime të ndryshme për efektivitetin e kësaj marrëveshjeje. Drejtori për Çështjet e Evropës Jugore dhe Qendrore në Departamentin e Shtetit Jonathan Moore tha se marrëveshja përfshin zgjidhje të qëndrueshme për veriun e Kosovës. Ai tha se SHBA nxit Kosovën dhe Serbinë t’i zbatojnë të gjitha marrëveshjet. Zoti Moore tha se nuk bëhet fjalë që të ndryshohen kufijtë në bazë të ndarjeve etnike. Ky pohim ishte një reagim ndaj qëndrimit të shprehur në mënyrë të përsëritur gjatë seancës nga kreu i nënkomisionit për Evropën dhe Eurazinë, republikanit nga Kalifornia Dana Rohrabacher. Zoti Rohrabacher tha se ky është koncepti amerikan i vetëvendosjes. Ai tha se ajo që është vendosur në veri është autonomi, përderisa forcat e sigurisë së Kosovës nuk do të lejohen të funksionojnë. Zoti Moore e konfirmoi që aktualisht nuk do të ketë prani të Forcës së Sigurisë së Kosovës në veri dhe se siguria do të garantohet nga KFOR-i. Profesor Daniel Serwer i Universitetit Johns Hopkins, shpjegoi se pse këmbimi i territoreve nuk është ide e mirë. Kongresmeni Eliot Engel e quajti marrëveshjen "historike" dhe tha se ajo konfirmon edhe një herë pavarësinë dhe sovranitetin e Kosovës. Por një nga çështjet që shtroi zoti Engel ishte fakti që Kosova në çdo hap mund të hasë veton e vendeve të BE-së që nuk e kanë njohur atë dhe i nxiti këto vende ta ndërmarrin tani këtë hap. Për analistin Serwer, marrëveshja është pozitive, por jo e mjaftueshme. Ai theksoi se duhet të ketë njohje dhe këmbim ambasadorësh. Pikërisht duke pasur parasysh mosnjohjen e Kosovës nga Serbia, Shirley Cloyes DioGuardi, këshilltare për Ballkanin e Lidhjes Qytetare Shqiptaro-Amerikane, e quajti marrëveshjen një rregullim të përkohshëm. Roland Gjoni, ish këshilltar i Nismës për Bashki Efektive në Kosovë, tha se marrëveshja është e pabarabartë, pasi nuk përmend hyrjen e Kosovës në OKB. Ish-drejtori i Grupit Ndërkombëtar të Krizave për Kosovën, Robert A. Churcher tha se nuk beson që marrëveshja është funksionale. Edhe analisti Obrad Kesic shprehu pesimizëm për efektet e marrëveshjes. Shumë nga pjesëmarrësit e kanë quajtur marrëveshjen mes Kosovës dhe Serbisë historike, por ata janë gjithashtu të mendimit se zbatimi i saj do të jetë një sfidë e vështirë.